วันนี้ตอนเที่ยง ผมได้อ่านข่าวความคืบหน้าคดีของน้องการ์ตูน (ที่เป็นข่าวว่าถูกรถกระบะแต่งซิ่งชน จนต้องเสียคุณพ่อ และ ตอนนี้ตัวน้องการ์ตูนเองก็ยังอยู่ในโรงพยาบาล) และได้ทราบว่าคุณแม่ของน้องการ์ตูน  มาเปิดร้านสเต็กลุงใหญ่ฝั่งตรงข้ามธนาคารกสิกรไทยสำนักงานใหญ่ ถนนราษฎร์บูรณะ ตั้งแต่วันลอยกระทง ซึ่งอยู่ใกล้บ้านผม ผมจึงตั้งใจว่ามื้อเย็นวันนี้ผมและครอบครัวจึงมาอุดหนุนและให้กำลังใจกับคุณแม่ของน้องการ์ตูนนะครับ 

*** เพื่อนๆ พี่ๆ น้องๆ คนไหนที่อยู่ใกล้ๆและอยากจะไปช่วยอุดหนุนต้องรีบหน่อยนะครับ เพราะร้านจะย้ายไปแถวถนนกัลปพฤกษ์เดือนหน้า ส่วนร้านนี้จะเปิดได้ถึงแค่ 25 พฤศจิกายน 2557 นี้นะครับ ลองโทรถามและจองที่นั่งก่อนไปที่เบอร์ 088-018-5575 นะครับ ***

ร้าน สเต็กลุงใหญ่ สาขาราษฎร์บูรณะ อยู่ในตึกแถวฝั่งตรงข้ามธนาคารกสิกรไทยสำนักงานใหญ่ ถนนราษฎร์บูรณะ  ระหว่างซอยราษฎร์บูรณะ 30 กับ 32 ร้านสังเกตง่ายเพราะภายนอกร้านทาสีเป็นสีส้มเด่นชัดมาก ถ้าขับรถมาสามารถจอดรถได้ริมถนนบริเวณหน้าร้านครับ

ร้านเป็นตึกแถว 1 ห้อง มีที่นั่งประมาณ 40-50 ที่ โดยที่นั่งจะอยู่ในห้องแอร์ , นอกห้องแอร์ และ ที่นั่งริมทางเท้าครับ ผมมาทานตอนเย็น ลูกค้าเต็มร้านครับ ลูกค้าส่วนใหญ่จะรู้ข่าวของน้องการ์ตูนและมาอุดหนุนเพื่อช่วยคุณแม่ของน้องการ์ตูน แนะนำว่าให้โทรจองโต๊ะก่อนมาหรือโทรสั่งอาหารแล้วนำกลับไปทานที่บ้านนะครับ ส่วนคุณแม่ของน้องการ์ตูนจะอยู่ในครัวปรุงอาหารเอง ในช่วงที่ลูกค้าเยอะจะไม่สามารถออกมาต้อนรับลูกค้าได้ครับ

ส่วนเรื่องอาหาร ผมสั่งกลับบ้านมาลองหลายๆอย่าง อาหารราคาไม่แพง รสชาติก็ถือว่าใช้ได้ครับ โดยรวมปกติผมจะให้ประมาณ 3 ดาว แต่ครั้งนี้ ผมขอให้ 4 ดาวเพราะเป็นร้านที่ผมอยากจะนำเสนอ และ ชวนเพื่อนๆมาอุดหนุนกันนะครับ ถือแม้จะมีเวลาเหลืออีกไม่กี่วันนะครับ

ปล. ถ้าร้านย้ายไปที่ใหม่ ผมจะตามไปทานและมานำเสนอเพื่อนอีกครั้งนะครับ ^^